google/wiki40b huggingface dataset:
Nils Gaup

Biografi

Gaup utdannet seg som skuespiller ved Statens Teaterhøgskole. Der tok han eksamen i 1978. Gaup var blant annet med på å opprette Beaivváš Sámi Teahter før han som filmskaper fikk sitt gjennombrudd med filmen Veiviseren. Filmen ble nominert til Oscar for beste utenlandske film, tjente inn over en halv milliard kroner, og ble en av det årets mest populære leievideoer i mange land, deriblant England.
Den neste filmen hans kom i 1990, og var den delvis Disney-finansierte Håkon Håkonsen. Den ble med sitt budsjett på 60 millioner kroner den til da dyreste, skandinaviske filmen noensinne (og gjorde det godt på amerikanske kinoer i dubbet versjon). Året etter takket Gaup nei til å regissere dramaet Not Without My Daughter med Sally Field. Han valgte i stedet å lage en etterfølger til Håkon Håkonsen, nemlig komedie/thrilleren Hodet over vannet (1993) som vant Amanda for beste film. Hodet over vannet ble senere nyinnspilt i USA med Cameron Diaz og Harvey Keitel i hovedrollene.
Gaup var fortsatt ikke glemt i Hollywood, hans navn ble knyttet opp til mulige Bond-filmer, og han nøt respekt som en filmskaper som behersket å arbeide i naturen. Dermed ble Gaup mannen som påbegynte regien av Waterworld med Kevin Costner, men hoppet av da han mente prosjektet ble for vanskelig og budsjettet var urealistisk (filmproduksjonen kostet til slutt 175 millioner dollar). Gaups alternativ til Waterworld ble ikke særlig vellykket. Han valgte å regissere westernfilmen Tashunga (North Star) med Christopher Lambert og James Caan. Filmen ble spilt inn i Nordmarka. Den var langt fra like dyr å produsere, men ble slaktet desto mer av kritikerne. Gaup har selv innrømmet at det er det dårligste han har gjort.
Etter det virket Gaup langt fra Hollywood, og hans neste prosjekt var å regissere NRKs dramaserie Nini med Irén Reppen. Året etter, i 1999, hadde han regioppgaven for Misery Harbour, en samproduksjon mellom Norge, Canada, Sverige og Danmark. Gaup gikk deretter i gang med å fullføre en gammel drøm, å filmatisere Kautokeino-opprøret i 1852. I 2002 ble det gitt endelig klarsignal og førproduksjonen kunne begynne. Kautokeino-opprøret ble vist første gang på TIFF, Tromsø Internasjonale Filmfestival, 16. januar 2008. Norgespremieren var den 18. januar.
Gert Nygårdshaugs roman Mengele Zoo fra 1989 var planlagt filmatisert med Nils Gaup som filmregissøren, men planene ble lagt bort.
Tim Kring

Biografi

Han gikk ut fra USC, School of Cinematic Arts i 1983.

Karriere

Han fikk sin start som forfatter for fjernsyn, ved å skrive for serien Knight Rider. Et av hans tidligere prosjekter var Misfits of Science, som hans senere prosjekt Heroes, handlet om mennesker med superkrefter. Et annet tidlig prosjekt var Teen Wolf Too, skrevet sammen med Jeph Loeb. De slo kreftene sammen når de produserte Heroes.
Chertsey

Beskrivelse

Byen vokste opp omkring klosteret Chertsey Abbey, som ble opprettet i 666 av biskop Eorcenwald av London. I 964 ble prestene drevet ut av kong Edgar, og erstattet av benediktinere. Abbediet vokste til et av de største benediktinerklostrene i England, og hadde store eiendommer i det nørdvestlige Surrey. Det ble oppløst, sammen med alle andre klostre, av Henrik VIII i 1536. Kongen tok stein fra klosteret for å bygge et palass ved Oatlands, og landsbybefolkningen brukte stein til å brolegge gatene. I dag er det bare stedsnavn og noen fiskedammer som minner om klosteret.
I Chertsey finnes i dag et middelaldertårn i den anglikanske kirken med en stor kirkeklokke knyttet til byens legendariske heltinne Blanche Heriot fra middelalderens folkeminne, gjort kjent for et større publikum av verkene til den viktorianske forfatteren Albert Richard Smith (1816–1860), selv født i Chertsey. Det er også bevaringsverdige bygninger fra 1700-tallet, som den lokale gangbroen, herregodset Botleys Mansion med et parkanlegg tilgjengelig for offentligheten, og de mange bygningene lands de to gatene i rette vinkler som utgjør en kirke, museum, kafe, hotell og private boliger.
De fleste tilreisende til Chertsey kommer for å besøke fornøyelsesparken Thorpe Park. Stedet var opprinnelig et grustak, hvor det så ble anlagt en kunstig innsjø og deretter parken, som er Englands eldste fornøyelsespark.

Trivia

I H.G. Wells' roman Klodenes kamp (1898) ble Chertsey angrepet og ødelagt av romskip tidlig på formiddagen 8. juni 1902.
Ozyptila

Utseende

Ozyptila artene er generelt ganske små edderkopper og mange er ganske like hverandre. Flere er ofte lyst blekgule eller litt mørkere brune eller rødbrune, med lysere eller mørkere flekker. Enkelte arter har artstypiske flekker (mønster), men for sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst-parti, kalt cephalothorax. Hodet har forfra en slags firkantet form. Foran på hodet er det åtte øyne. Hos krabbeedderkopper er de to fremste beina ekstra kraftige og lange, mens de to bakerste beina er kortere.
For galleriet

Om programmet

Programmet inneholdt humor, musikk, diverse stunt samt debatt. I tillegg var det i hver episode en tilfeldig forbipasserende på gaten som fikk en utfordring av en utegående reporter. Anne Enger Lahnstein og Erik Solheim var programmets første gjester.
Tor Erling Staff hadde en egen sekvens hvor han inviterte en profilert gjest til samtale. Første gjest som ble «grillet» av Staff var den omstridte innvandringsmotstanderen Arne Myrdal.
Humoristene Knut Borge og Torkjell Berulfsen hadde også faste innslag i programmet.

Seertall og anmelderne

Til tross for høye seertall (2,5 millioner på det meste) ble programmet tidvis slaktet av anmelderne. Flere sinte TV-seere kontaktet NRK og Kringkastingsrådet ønsket på et tidspunkt å legge det ned. Særlig krass var omtalen av premieren i 1991 der VG hevdet at Oslo og Akershus «totalslaktet» programmet, mens det fikk kjølig mottakelse i resten av landet. VG baserte seg på en TV-undersøkelse utført av Scanfact.
På slutten av 1990-tallet ble episoden der Lønning og Christensen sang duett (med pålagt lyd) harselert med av humorprogrammet Åpen post.
Diabetesforeningen

Diabetesforeningen er en dansk pasientforening for sukkersykepasienter. Den har ca. 79 000 medlemmer og har hovedsete i Odense.
Foreningen ble grunnlagt i 1940 som Landsforeningen for Sukkersyge, men skiftet i 1984 navn til Diabetesforeningen etter det latinske navn for sykdommen. Foreningen har som sitt formål å rådgive og informere om sukkersyke samt representere sukkersykepasientene. Dessuten støtter foreningen forskning i sukkersyke.
Foreningens formann er Truels Schultz.
Diabetesforeningen er medlem av Danske Patienter.
Nålen

Handling

Faber, alias Nålen, er en tysk spion som lever et dobbeltliv i England mens andre verdenskrig herjer. Hans oppdrag er å avsløre de alliertes planer for invasjonen av Frankrike - D-dagen. Tilnavnet har han fått på grunn av sin effektive håndtering av uforutsette hindringer. Mennesker som kommer i hans vei likviderer han med en stilett.  
Parallelt følges livet til Lucy og David, et ungt par som på sin bryllupsdag forulykket under en hasardiøs biltur. Brudgommen blir lam fra livet og ned. Ute av stand til å takle samfunnet som invalid har han overtalt sin hustru Lucy til å leve i total isolasjon på en øy i Skottland. 
På slutten av krigen får Faber rede på helt avgjørende informasjon og i all hast forsøker han til ta seg tilbake til Tyskland. Han tar seg ombord et skip i påvente av at en tysk ubåt skal plukke ham opp et stykke ut på sjøen. Men en storm gjør at han ender som skipbrudden på nettopp den øya som er bebodd av Lucy, David og deres sønn, samt en gjeter som hjelper dem. Han blir kjent med ekteparet og får blir boende hos dem inntil videre. Ensom og hånet av sin bitre og invalide ektemann, faller Lucy for den gåtefulle fremmede, uten å vite at han er en forræder fast bestemt på å forhindre invasjonen på D-dagen. Ektemannen er tidligere offiser i RAF og kjøper ikke helt Fabers forklaring om hvorfor han endte opp på øya. Etterhvert begynner han å misstenker at han ikke er den han utgir seg for. Faber forsøker å etablere radiokontakt med Tyskland for å kunne sende den livsviktige informasjonen om invasjonsplanene.

Om filmen

Nålen ble ingen publikumssuksess. Den innbrakte $17,6 millioner i USA.
Både Roger Ebert og Leonard Maltin gav den 3 av 4 stjerner.
Norgesmesterskapet i fotball for menn 1933

Norgesmesterskapet i fotball for menn 1933 ble vunnet av  Mjøndalen etter finaleseier 3-1 over Viking Fotballklubb den 15. oktober. Målscorere for Mjøndalen var Einar Andersen som scoret i det 10. og i det 33. minutt og Sigurd Andersen som scoret i det 42. minutt. Målscorer for Viking var Reidar Kvammen som scoret i det 70. minutt. 23 000 tilskuere overvar kampen som ble spilt på Ullevaal Stadion i Oslo. Dommer var Eivind Johansen fra Larvik Turn. Dette var første gang Mjøndalen vant et norgesmesterskap.
Mjøndalens  vinnerlag: Sverre Nordby, Oscar Skjønberg, Hans Andersen, Arthur Simensen, Fritz Hansen, Bjarne Pettersen, Sigurd Andersen, Einar Andersen, Jørgen Hval, Trygve Halvorsen og Arthur Andersen.
Vikings lag: Georg Jensen - Arne Andersen, Andreas Jensen - Sverre Fredriksen, Thore Thu, Bernhard Lund - Arthur Kvammen, Reidar Kvammen, Gunvald Bøe, William Danielsen, Endre Ånensen.
Treinta y Tres

Historie

Treinta y Tres ble grunnlagt i 1853.

Navn

Treinta y Tres ble grunnlagt i 10. mars 1853 av Dionisio Coronel. Treinta y Tres er oppkalt etter Treinta y Tres Orientales (trettitre uruguayanske menn som kjempet for uavhengighet i 1825).

Transport

Ruta 7 forbinder Treinta y Tres med Montevideo og Melo (nord).
 Ruta 8 forbinder Treinta y Tres med Minas og Melo-Aceguá (nord).
 Ruta 17 forbinder Treinta y Tres med General Enrique Martínez.

Fly

Treinta y Tres har en flyplass, Treinta y Tres lufthavn.
Lazarevkysten

Lazarevkysten er den 19 kilometer lange kyststrekningen på vestsiden av det norske bilandet Peter I Øy i Antarktis. Den strekker seg fra Evaodden i nord til Zavodovskijbreen i sør.
Kyststrekningen er oppkalt etter Mikhail P. Lazarev som kommanderte fartøyet «Mirnyj» på den første russiske antarktisekspedisjonen 1819–21 under ledelse av Fabian Gottlieb von Bellingshausen. Denne ekspedisjonen oppdaget øya 21. januar 1821 og navnga den etter den russiske tsaren Peter den store.
Røykgranat

En røykgranat eller en røykboks er en innretning som ved utløsning avgir kraftig røyk. Det finnes flere typer med ulike egenskaper og bruksområder. Røyken kan være farget eller hvit, den kan være skadelig eller uskadelig og mengden røyk som avgis kan variere både i intensitet og i tid. Røykgranater er mest benyttet i forsvaret og som nødsignal til havs.
Røykgranater har gjerne en LOT-merking som tildeles et mindre parti under produksjonen. Dette kan benyttes til sporing.

Sivile røykbokser

Sivile røykbokser finnes ofte i livbåter og benyttes for å tiltrekke seg oppmerksomhet til lands eller vanns. Boksene flyter og kan kastes i vannet etter utløsning. Etter en to sekunders forsinkelse sender de ut mengder med farget (oftest oransje) røyk i flere minutter.
Sivile røykbokser blir også benyttet som signal- eller skjermingsrøyk innen paintball og av redningstjenester for markering av helikopterlandingsplasser.
Australia Zoo

Australia Zoo er en liten dyrepark som fortrinnsvis viser frem reptiler. Dyreparken ligger i byen Beerwah i Queensland, Australia. Den eies av familien Irwin; den nå avdøde Steve Irwin og hans enke Terri Irwin. Dokumentarserien The Crocodile Hunter gjorde dyreparken til en stor turistattraksjon.
Parken er mest kjent for sine krokodiller og foringen av dem, som ofte skjer med publikum til stede. Dyreparken er også kjent for å ha andre australske dyrearter som koalabjørner, vombater, tasmanske pungdjevler, slanger og (frem til 2006) den store galapagosskilpadden Harriet. Den ble regnet for å være verdens eldste levende dyr da den døde 23. juni 2006, 176 år gammel.

Historie

Området der dyreparken står, ble kjøpt i 1970 av Steve Irwins foreldre, Lyn og Bob Irwin. Parken het opprinnelig Beerwah Reptile Park. Over 10 år senere ble den omdøpt til Queensland Reptile and Fauna Park, og området ble utvidet til det dobbelte da man kjøpte ytterligere førti mål. I 1987 åpnet Crocodile Environmental Park, blant annet for å sikre deltakrokodillens fortsatte eksistens.
På 1990-tallet hadde Crocodile Environmental Park blitt svært populær, og ble regnet som unik når det gjaldt fremvisningen av krokodilleforingen i parken. I 1992 ble parken omdøpt igjen, nå til Australia Zoo.
Stortingsvalget 1847

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Hvert kjøpsted holdt valgting og oppnevnte én valgmann for hver femti stemmeberettigede. Hvert prestegjeld på landet oppnevnte én valgmann for hvert påbegynte 100 stemmeberettigede.
Valgmennene møttes til valgmannsting. På landet hadde hvert av de sytten amtene valgmannsting, og utpekte inntil fire av 67 stortingsrepresentanter. 5-14 valgmenn skulle velge én stortingsrepresentant, 15-24 skulle velge to, 25-34 valgte tre, flere enn 34 valgte fire.
Kjøpstedene var oppdelt i 21 valgdistrikter. Disse valgdistriktene hadde én eller flere representanter, dels valgte flere kjøpsteder sammen én representant. En kjøpstad med færre enn 150 stemmeberettigede (Sarpsborg, Drøbak, Lillehammer, Brevik, Sandefjord, Grimstad, Molde, og Levanger) valgte tingmann sammen med nærmeste større kjøpstad. 3-6 valgmenn i en kjøpstadsvalgkrets hadde én representant, 7-12 hadde to, 11-14 hadde tre, flere enn 14 hadde fire.
Kvalifisert for stemmerett var menn over 25 år med eiendom av en viss størrelse. I tillegg var embedsmenn og rettighetsmenn i Finnmark kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett.

Brevik fikk status som kjøpstad 23. juni 1845, men hadde ikke egen representant. Moss og Drøbak økte med én representant. Det samme gjorde Stavanger. Finnmarkens amt økte fra tre til fire representanter.
Den totale folkemengden var anslått til 1 360 550, 71 853 hadde stemmerett. Av disse stemte 35 258. 329 valgting i landdistriktene utpekte totalt 828 valgmenn. 29 valgting i byene utpekte totalt 158 valgmenn. Valgmannstingene ble holdt i perioden 7. juni 1847 til 30. september 1847.

Politikk

Det 12. ordentlige storting fikk vedtatt «Lov om Almueskolevæsenet i Kiøbstæderne», med krav til lærernes kompetanse.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
1800-årene

1800 -- 1801 -- 1802 -- 1803 -- 1804 -- 1805 -- 1806 -- 1807 -- 1808 -- 1809
Tiårsoversikt
Jærhøns

Kjennetegn ved Jærhøns

Jærhøns tilhører de lette hønserasene. Hanen veier omtrent 2 kg og høna veier omtrent 1,75 kg. Fjærdrakten finnes i to varianter: Mørke Jærhøns (MJ) og Lyse Jærhøns (LJ). Begge variantene har lysebrune fjær rundt hals og hode, med mørk skifergrå stripet eller spraglet fjørdrakt på rygg, bryst, vinger og halefjær. Forskjellen er at MJ er stripet skifergrå og mørkegrå på dunen på bak-/undersiden av kroppen, mens LJ har lysebrun dun på dette stedet. Hanene er hovedsakelig hvite i fjørdrakten i begge varianter, med noe brunt på ryggen hos haner av MJ.
Skallfargen på eggene er hvit hos LJ, og kremfarget hos MJ. Eggene veier omtrent 55 gram (lavere eggvekt for unge høns; høyere for eldre høns) – altså relativt store egg i forhold til kroppsvekten. Jærhøns har kjønnsvisende kyllinger som dagsgamle og de begynner å verpe ved ca. 5 måneders alder, og verper rundt 160 egg i året.

Adferd og instinkter

Jærhøns er en kvikk og årvåken rase. De er ofte nervøse rundt mennesker, og det er vanskelig å få dem håndtamme (i motsetning til dverghøns og mellomtunge raser). Jærhøns er svært ivrig fôrsøkende, og i sommerhalvåret kan de finne mesteparten av sin egen føde selv. De verper imidlertid mye bedre hvis de får tilskudd av helkorn, f eks havre og hvete, evt havre og bygg. I vinterhalvåret bør de få kraftfôr med vitamin- og mineraltilskudd.
Instinktet for ruging er helt bortfalt i dagens Jærhøns; det ble sannsynlig avlet bort en gang i første halvdel av 1900-tallet.
I likhet med andre lette hønseraser er Jærhøns flinke til å fly. Jærhøns tar seg lett opp på vagler to meter over bakken. En skremt høne kan ta 10 til 20 meters horisontal flukt. Det er med andre ord en kostbar rase å gjerde inn, sammenlignet med f eks dverghøns eller mellomtunge raser.
Xu Shao

Xu Shao (tradisjonell kinesisk: 許劭, forenklet kinesisk: 许劭, pinyin: Xǔ Shào, født i 150 i fylket Runan i Henan i Kina, død 195), stilnavn Zijiang (子將), var en berømt kommentator (rådgiver) under Det østlige Han-dynasti.
Han var også rådgiver for Liu Yao av Yangzhou. Etter at Sun Ce fordrev Liu Yao fra Moling, gav Xu Shao Liu det råd å søke hjelp fra Liu Biao og Cao Cao heller enn fra Wang Lang.
Falkevik

Falkevik er en norsk trio som består av musikerne Julie Falkevik Tungevåg (piano, vokal og elektronikk), Ellen Brekken (kontrabass og elbass) og Marius Trøan Hansen (trommer og elektronikk). 
Trioen forener moderne popmusikk med det kalde, nordiske jazzuttrykket og befinner seg i landskapet singer-songwriter/indiejazz.
Falkevik slapp i oktober 2018 sitt debutalbum Louder than I`m used to på Drabant Music. Albumet fikk mange gode anmeldelser, blant annet terningkast 5 i Dagsavisen og terningkast 5 i Aftenposten.
Elverumshallen

Elverumshallen er en idrettshall ved Elverum som ble bygget i 1965. Idrettshallen drives og eies av Elverum kommune. Hallen leies ut til ulike deler av arrangementer som Grundsetmartn, Elverum Idrettslag og dansefestivaler.

Historie

Hallen ble bygget slik den står idag i 1965. Det første byggetrinnet er ifra 1936 slik vi kjenner den idag er den gamle delen av bygget som er Messehallen som disponeres av Elverum Turn som har moderne turnapparater.
Elverum Håndball har anlegget som trengingsbase. Før Terningen Arena ble bygd opp ved Basthjørnet i Elverum var hallen arena for store idrettopplevelser da Elverum håndball nådde UEFA-Cup der de spilte til kamp mot flere europeiske klubber.
Sjakhty

Historie

Byen ble grunnlagt 3. oktober 1867 som bosetningen Gornoje Grusjevskoje (russisk: Горное Грушевское). Fra 1881 til 1921 het byen Aleksandrovsk-Grusjevskij (russisk: Александровск-Грушевский).
I 1914 hadde innbyggertallet kommet opp i 54 000. Hovednæringsveien var utvinning av kull, som hadde vært drevet i regionen siden 1700-tallet. Befolkningen var fattig, men byen hadde jernbane, telegraf og telefon-nettverk, elektrisitet og vann- og avløpsystemer, samt biblioteker, sykehus og et postkontor. De fleste handelsmennene og industriherrene bodde i Rostov og Novotsjerkassk.
I 1917 skiftet byen hender tre ganger, til den ble «frigjort» 28. april 1919 av Donarmeen under General Fitzkhelaurov. I 20 måneder var den uavhengig av bolsjevikene, men ble herjet av tyfus.
13. januar 1921 fikk byen sitt nåværende navn. Navnet «Sjakhty» (dvs. gruvesjakt) ble valgt på grunn av byens tilknytning til kullgruvene. På 1920-tallet ble mange kirker og arkiver ødelagt, og alle gatenavnene ble endret.
I juli 1942, under andre verdenskrig, ble byen okkupert av Tysklands arméer. Under den tyske tilbaketrekningen i februar 1943 ble mange kullgruver og bygninger ødelagt.
I 1948 nådde kullproduksjonen de samme nivåer som før krigen. I Brezjnev-perioden nådde byen høydepunktet i sin utvikling, med en befolkning på over 250 000 og en kullproduksjon på 10 millioner tonn pr år.
Perestrojka var ødeleggende for byen, ettersom gruver ble privatisert og stengt, med massiv arbeidsløshet og en kraftig økning i kriminalitet og rusmisbruk.
Sjakhty er i dag det viktigste industrielle senteret i det østlige Donbass.
Norsk Centralforening for Boktrykkere

Norsk Centralforening for Boktrykkere- stiftet som Norsk Centralreisekasse for Bogtrykkere den 1. oktober 1882 var Norges første fagforbund. Endret i 1957 navnet til Norsk Typografforbund. Norsk Typografforbund gikk fra 13. desember 1966 inn i Norsk Grafisk Forbund.
Utga fagbladet Typografiske Meddelelser.
Utga bladet Grafisk Revy sammen med Svenska Typografförbundet og Dansk Typograf-forbund fra 1930.
Euryomia

Utseende

Euryomia argentea er en middelsstor, matt gullbasse. Grunnfargen er grågul, med svarte tegninger. Hodet har en svart midtstripe, på pronotum er det en maskeformet tegning som dekker det meste av flaten, på dekkvingene er det tre litt diffuse tverrstriper.

Levevis

Larvene lever gjerne i råtnende ved eller annet dødt, organisk materiale.

Utbredelse

Slekten er utbredt på Madagaskar og Komorene.
Dite

Dite (av latin: dictum) er et utsagn av ikke-episk karakter.
Termen ble skapt av den svenske folkloristen Carl Wilhelm von Sydow i 1937 som et samlebegrep for ikke-fortellende prosatradisjoner, som sagnnotis, fiksjon og værmerker, dvs. rene iakttakelser.
Stefan Nystrand

Biografi

Nystrand har blitt europamester flere ganger, men bare ved kortbanemesterskap (25-metersbasseng). I 2000 vant Nystrand 50 meter fri (21,52) og 100 meter fri (47,56), i 2001 50 meter fri (21,15) og 100 meter fri (47,15) og i 2002 vant Nystrand 50 meter fri (21,55). Nystrand bytte nylig klubb fra Södertörn SS till SK Neptun, begge i Stockholm. Ved konkurranser i Paris 5. august 2007 noterte Nystrand 47,91 på 100 meter fri (50-metersbasseng), som etter Pieter van den Hoogenbands 47,84, er den raskeste tiden i verden gjennom tidene.

Rekorder

VR = verdensrekord, NR = nordisk rekord, SR = Svensk rekord